ಅದಿತಿ ಪ್ರಭುದೇವ್ ಈಗ ಸೂಪರ್ ವುಮನ್ ! ಭಾರತೀಯ ಚಿತ್ರರಂಗದಲ್ಲಿ ಸೂಪರ್ನ್ಯಾಚುರಲ್ ಶಕ್ತಿ ಹೊಂದಿದ ಸೂಪರ್ಮ್ಯಾನ್ ಸಿನಿಮಾಗಳ ನಿರ್ಮಾಣ ಅತಿ ವಿರಳ ಎನ್ನಬಹುದು. ಅದರಲ್ಲೂ ಪ್ರಾದೇಶಿಕ ಭಾಷಾ ಸಿನಿಮಾಗಳಲ್ಲಿ ಸೂಪರ್ ಹೀರೋ ಕತೆಗಳು ಬೆರಳಿಕೆಯಷ್ಟೂ ಇಲ್ಲವೆಂದೇ ಹೇಳಬಹುದು. ಹಿಂದಿಯಲ್ಲಿ ಹೃತಿಕ್ ರೋಷನ್ ಅಭಿನಯದ ಕ್ರಿಶ್ ಹಾಗೂ ದಶಕದ ಹಿಂದೆ ಬರುತ್ತಿದ್ದ ಶಕ್ತಿಮಾನ್ ಧಾರಾವಾಹಿಯಲ್ಲಿ ಅಂತ ಸೂಪರ್ನ್ಯಾಚುರಲ್ ಸ್ಕಿಲ್ ಹೊಂದಿದ ಸೂಪರ್ಮ್ಯಾನ್ ಕಥೆಯನ್ನು ಹೇಳಲಾಗಿತ್ತು. ಸದ್ಯ ಇವರೇ ಭಾರತದ ಖ್ಯಾತ ಸೂಪರ್ ಹೀರೋಗಳು. ಅತಿಮಾನುಷ ಶಕ್ತಿ ಹೊಂದಿದ ಹೀರೋಗಳೇ ಇಷ್ಟು ಕಡಿಮೆ ಸಂಖ್ಯೆಯಲ್ಲಿ ಇರುವಾಗ ಸೂಪರ್ ವುಮನ್ ಕಥೆಯ ಕಲ್ಪನೆಯೂ ಯಾರಲ್ಲೂ ಬಂದಿಲ್ಲವೇನೋ. ಆದರೆ ನಾಗಿಣಿಯನ್ನು ಮಹಿಳಾ ಸೂಪರ್ ವುಮನ್ ಎಂದು ಪರಿಗಣಿಸಬಹುದು ಎಂದಾದರೆ ಭಾರತೀಯ ಸಿನಿಮಾದಲ್ಲಿ ಅಂತಹ ಸಾಕಷ್ಟು ಸೂಪರ್ ವುಮನ್ ಪಾತ್ರಗಳಿವೆ. ಆದರೆ ಅದನ್ನು ಈ ಪಾತ್ರಕ್ಕೆ ಪರಿಗಣಿಸುವಂತಿಲ್ಲ. ಆದರೆ ಇದಕ್ಕೆಲ್ಲ ಹೊರತಾಗಿ ಕನ್ನಡದ ನಟಿಯೊಬ್ಬಳು ಭಾರತದ ಮೊದಲ ಮಹಿಳಾ ಸೂಪರ್ ನ್ಯಾಚುರಲ್ ಹೀರೋಯಿನ್ ಆಗಲು ಹೊರಟಿದ್ದಾರೆ. ಅವರು ಬೇರಾರೂ ಅಲ್ಲ, ರಂಗನಾಯಕಿ ಖ್ಯಾತಿಯ ಅದಿತಿ ಪ್ರಭುದೇವ್. ಹೌದು, ಅಪ್ಪಟ ಕನ್ನಡದ ನಟಿಯಾದ ಅದಿತಿ ಪ್ರಭುದೇವ್ ಅವರು ತಮ್ಮ ಮುಂದಿನ ಸಿನಿಮಾದಲ್ಲಿ ಮಹಿಳಾ ಸೂಪರ್ ಹೀರೋಯಿನ್ ಪಾತ್ರದಲ್ಲಿ ಮಿಂಚಲಿದ್ದಾರೆ. ಆ ಕುರಿತ ಚಿಕ್ಕ ಮಾಹಿತಿಯನ್ನು ಅದಿತಿ ಪ್ರಭುದೇವ ಅವರು ತಮ್ಮ ಇನ್ಸ್ಟಾಗ್ರಾಂ ನಲ್ಲಿ ಹಂಚಿಕೊಂಡಿದ್ದಾರೆ. ನನ್ನ ಮುಂದಿನ ಚಿತ್ರ ಭಾರತದ ಮೊದಲ ಫೀಮೇಲ್ ಸೂಪರ್ ನ್ಯಾಚುರಲ್ ಹೀರೋಯಿನ್ ಕಥೆಯನ್ನು ಒಳಗೊಂಡಿದ್ದು, ಇದೇ ಅಕ್ಟೋಬರ್ 24ಕ್ಕೆ ಈ ಚಿತ್ರದ ಫಸ್ಟ್ಲುಕ್ ಪೋಸ್ಟರ್ ಅನಾವರಣ ಹಾಗೂ ಚಿತ್ರದ ಬಗ್ಗೆ ಉಳಿದ ಮಾಹಿತಿಯನ್ನು ಬಿಡುಗಡೆ ಮಾಡಲಿದ್ದೇವೆ. ಇದೊಂದು ಹೊಸ ರೀತಿಯ ಹಾಗೂ ವಿಭಿನ್ನವಾದ ಪ್ರಯತ್ನ. ನಿಮ್ಮೆಲ್ಲರ ಪ್ರೀತಿ ಸಹಕಾರ ಎಂದಿನಂತೆ ಇಡೀ ಚಿತ್ರತಂಡದ ಮೇಲಿರಲಿ ಎಂದು ನಾಯಕಿ ಅದಿತಿ ಪ್ರಭುದೇವ ಅವರು ಬರೆದುಕೊಂಡಿದ್ದಾರೆ. ಸೂಪರ್ ನ್ಯಾಚುರಲ್ ವುಮನ್ ಸಾಹಸದ ಕಥೆಯಿರುವ ಈ ಚಿತ್ರದ ನಿರ್ದೇಶನ ಹಾಗೂ ಸಂಕಲನ ಜವಾಬ್ದಾರಿಯನ್ನು ಮನೋಜಾ.ಪಿ. ನಡುಲಮನೆ, ವಿಜೇತ್ ಚಂದ್ರ, ಡಿಕೆಎಸ್ ಅವರು ಹೊತ್ತುಕೊಂಡಿದ್ದಾರೆ. ಈ ಚಿತ್ರದ ಫಸ್ಟ್ ಲುಕ್ ಪೋಸ್ಟರ್ ಇದೇ ತಿಂಗಳ 24ರಂದು ಬಿಡುಗಡೆಯಾಗಲಿದೆ. ಅದಿತಿ ಪ್ರಭುದೇವ್ ಅವರು ಸದ್ಯ ತೋತಾಪುರಿ, ದಿಲ್ಮಾರ್, ಒಂಬತ್ತನೇ ದಿಕ್ಕು, ಚಾಂಪಿಯನ್, ಓಲ್ಡ ಮಾಂಕ್, ಗಜಾನನ ಆಂಡ್ ಗ್ಯಾಂಗ್ ಏರಿದಂತೆ ಹಲವಾರು ಸಿನಿಮಾಗಳಲ್ಲಿ ತೊಡಗಿಕೊಂಡಿದ್ದಾರೆ.